Imtella' Novembru 4, 2021 - Aġġornata 4 Ta' Novembru, 2021 10:56am Il-fundatur ta' Microsoft, Bill Gates, wissa li l-mexxejja madwar id-dinja jridu jħejju l-pajjiżi tagħhom għall-possibilità ta' attakki bio-terroristiċi; jiġifieri l-użu ta' viruses, batterji jew mikrobi oħra biex jinxtered il-mard fost il-popolazzjoni. Gates qal dan meta kien qed jitkellem f'intervista flimkien ma' Jeremy Hunt; iċ-Chair tal-kumitat magħżul tas-saħħa fir-Renju Unit. Huwa semma l-ġidri bħala possibilità ta' marda li tista' tintuża mit-terroristi fil-futur qrib. Bill Gates qal li jridu jintefqu għexieren ta' biljuni fuq din ir-riċerka, u ħeġġeġ lill-pajjiżi biex jagħmlu dawk li jissejħu 'germ games', fejn joħolqu xenarji fittizji ta' theddida ta' pandemija f'ċirkostanzi differenti u jistħarrġu kif l-aħjar li jirrispondu għaliha. Dawn huma eżerċizzji li diġà qegħdin jitwettqu mill-Organizzazzjoni Dinjija għas-Saħħa, b'Gates jappella biex titwaqqaf ukoll task force għall-pandemiji fil-WHO, b'fond ta' biljuni ta' dollari. Ara wkoll: Jinħass il-bżonn li l-pajjiżi jippreparaw ruħhom għal pandemiji oħra fil-futur